A Bizottság 602/2001/EK rendelete

(2001. március 28.)

az 1501/95/EK rendeletnek az 100190, 1101, 1102 és ex2302 KN-kód alá tartozó termékek után járó export-visszatérítések kifizetésének feltételei tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1666/2000/EK rendelettel [1] módosított, a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2] és különösen annak 13. cikkére,

mivel:

(1) A legutóbb a 90/2001/EK rendelettel [3] módosított, a mezőgazdasági termékek export-visszatérítési rendszere alkalmazásának közös, részletes szabályainak megállapításáról szóló, 1999. április 15-i 800/1999/EK bizottsági rendelet [4] megállapítja, hogy amennyiben differenciált visszatérítés alkalmazandó valamely harmadik ország esetében, akkor a visszatérítésre való jogosultság az adott harmadik országba történő behozatal révén nyerhető el. Az említett rendelet 14., 15. és 16. cikke megállapítja a differenciált visszatérítés esetében a kifizetés feltételeit, valamint különösen azokat a dokumentumokat, amelyeket a termék rendeltetési helyre való megérkezésének igazolása céljából be kell mutatni.

(2) Amennyiben differenciált visszatérítés alkalmazandó, akkor a 800/1999/EK rendelet 18. cikkének (1) és (2) bekezdése szerint a visszatérítésnek a legalacsonyabb visszatérítési ráta alkalmazásával kiszámított részét kell exportőr kérelme alapján kifizetni, amint igazolták, hogy a termék elhagyta a Közösség vámterületét.

(3) A 2851/2000/EK tanácsi rendelet [5] egyes mezőgazdasági termékek esetében közösségi vámkontingensek formájában bizonyos engedményeket határoz meg, illetőleg autonóm és átmeneti intézkedésként előírja a Lengyel Köztársasággal megkötött Európai Megállapodásban foglalt bizonyos mezőgazdasági kedvezmények módosítását. E kedvezmények egyike a Lengyel Köztársaságba exportált búzával, liszttel és korpával kapcsolatos visszatérítések eltörlése.

(4) A legutóbb a 409/2001/EK rendelettel [6] módosított, a gabonafélék és a rizs import- és exportengedélyezési rendszerének alkalmazására vonatkozó különös részletes szabályok megállapításáról szóló, 1995. május 23-i 1162/95/EK bizottsági rendelet [7] megállapítja, hogy a piaci szereplőknek az 100190, 1101, 1102 és ex2302 KN-kód alá tartozó bizonyos termékek Lengyelországba történő behozatala esetén be kell mutatniuk az illetékes hatóságoknak a kiviteli engedély és a vonatkozó kiviteli nyilatkozat hitelesített példányát. A kiviteli engedély külön adatokat tartalmaz azt biztosítandó, hogy a szóban forgó termékek után nem nyújtottak export-visszatérítést. A lengyel hatóságok vállalták, hogy ellenőrzik az 1162/95/EK rendelet 7a. cikk betartását.

(5) A 800/1999/EK rendelet fenti rendelkezéseinek alkalmazása során ezért figyelmet kell fordítani azokra a különleges intézkedésekre, amelyek 2001. március 1-jén léptek hatályba, hogy ne terheljék szükségtelen költségekkel a harmadik országokkal kereskedelmet folytató exportőröket. Ebből a célból a legalacsonyabb visszatérítési ráta meghatározásakor nem kell figyelembe venni azt a tényt, hogy az adott rendeltetési hely esetében nem rögzítettek visszatérítést.

(6) A legutóbb a 2513/98/EK rendelettel [8] módosított 1501/95/EK bizottsági rendelet [9] meghatározza a gabonafélékkel kapcsolatos export-visszatérítés nyújtására és a gabonafélék piacán bekövetkező zavarok esetén hozandó intézkedésekre vonatkozóan az 1766/92/EGK rendelet alkalmazásának egyes részletes szabályait, és ezt a rendeletet ezért módosítani kell a 800/1999/EK rendeletben előírt szükséges eltérésekkel történő kiegészítés céljából.

(7) Ez a rendelet azonnal hatályba lép.

(8) Az e rendeletben foglalt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Az 1501/95/EK rendelet szövege a következő 13a. cikkel egészül ki:

"13a. cikk

(1) Amennyiben a visszatérítés differenciálása kizárólag annak az eredménye, hogy Lengyelország esetében nem rögzítettek visszatérítést, a 800/1999/EK rendelet 16. cikkétől eltérően a támogatás kifizetéséhez nincs szükség annak igazolására, hogy a behozatali vámalakiságokat az 100190, 1101, 1102 és ex2302 KN-kód alá tartozó termékek esetében elvégezték.

(2) Azt a tényt, hogy nem rögzítettek visszatérítést az 100190, 1101, 1102 és ex2302 KN-kód alá tartozó termékek Lengyelországba történő exportja esetében, nem kell figyelembe venni a visszatérítés legalacsonyabb rátájának a 800/1999/EK rendelet 18. cikkének (2) bekezdése értelmében történő meghatározása során."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Rendelkezéseit a 2001. március 1-jétől elfogadott kiviteli nyilatkozatok tekintetében kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. március 28-án.

a Bizottság részéről

Franz Fischler

a Bizottság tagja

[1] HL L 193., 2000.7.29., 1. o.

[2] HL L 181., 1992.7.1., 21. o.

[3] HL L 14., 2001.1.18., 22. o.

[4] HL L 102., 1999.4.17., 11. o.

[5] HL L 332., 2000.12.28., 7. o.

[6] HL L 60., 2001.3.1., 27. o.

[7] HL L 117., 1995.5.24., 2. o.

[8] HL L 313., 1998.11.21., 16. o.

[9] HL L 147., 1995.6.30., 7. o.

--------------------------------------------------